Frantzisca Sanna Sulis

Frantzisca Sanna Sulis (Murera, 11 de làmpadas de su 1716 – Cuartùciu, 4 de freàrgiu de su 1810) est istada un'istilista e imprendidora de su Regnu de Sardigna, nòdida pro sa faina impresariale sua in su campu de sas bestimentas e de sa seda e pro àere bestidu unas cantas de sas personalidades de importu prus mannu de s'època sua, che a a sa tzarina Caderina II de Rùssia. Li benit atribuidu s'imbentu de su cambùsciu, una cùfia de seda tìpica de sas bestimentas traditzionales sardas. Durante sa vida sua in su comunu de Cuartùciu at fundadu un'istitutu de benefitzèntzia pro sos pòveros; in memòria sua ant intituladu sa biblioteca comunale de Cuartùciu e su museu de s'imprenditoria feminina (MIF) de Murera.

 Biografia 
Frantzisca Sanna Sulis est nàschida in su 1716 a intro de una de sas famìlias sardas de importu prus mannu de su Setighentos e giai dae minore at coltivadu un'interessu pro sa seta e su disinnu de bestires. S'est cojuada a s'edade de deghennoe annos cun Perdu Sanna Lecca bestende unu bestire de isposa chi aiat disegnadu issa matessi, e a pustis s'est tramudada paris a su maridu a sa domo issoro de Cuartùciu, in ue at incomintzadu a si dedicare a sa produtzione de sa seda. S'impreu de telàrgios modernos, a s'avanguàrdia pro s'època, ant megioradu sa calidade de su produtu e, in prus, su clima mediterràneu de sa Sardigna fiat de agiudu mannu pro sa faina sua ca permitiat a sos oos depostos dae sos babbaliscos, narados sementza, de s'abèrrere in antìtzipu cunfronta a sa cuncurrèntzia, dende·li un'avantàgiu cumpetitivu. Nointames su fatu chi sos clientes de sa Sulis esserent pro su prus de sos comunes lacanàrgios, parte de sos manufatos suos fiant lòmpidos finas a sa Rùssia. In sa vida sua, paris a sa produtzione de sa seda, si fiat dedicada fintzas a s'insegnamentu de sas tècnicas suas; pro custa resone a pustis de sa pigada a chelu sua, arribbada a s'edade de norantatrès annos in Cuartùciu, l'ant cunferidu una glorificatzione in su campu de s'istrutzione pùblica.
In su testamentu suo at dispostu de lassare sos benes suos a sos pòveros pro mèdiu de sa Crèsia e s'impresa tèssile sua non fiat subravìvida a issa, sos campos de murichessa suos los ant remplasados cun frutedos e de sa faina sua no est abarrada istiga.

In s'11 de làmpadas de su 2022 Google at afestadu sos 306 annos dae sa nàschida sua cun unu doodle.

 Riferimentos 

 Bibliografia 






 Ligàmenes esternos 



Categoria:Sardos
Categoria:Imprendidores
Categoria:Biografias